
Mjesto predgovora 

Mjesto predgovora, držim, da će biti bolje, ako opišem 
Božić malog Ivice. Taj će sve kazati. 

Mali je Ivica bio veoma dobro diete. Bio je poslušan, mar¬ 
ljiv, pobožan, u svakom pogledu dobar. Još je bolja bila 
njegova učiteljica. Djeca i njihovi roditelji poređivali su je s 
anđelom, koga je sam Gospodin poslao u njihovu sredinu. 

O blagdanu sv. Nikole je običavala djecu razveseliti kojim 
darom. Kad je Ivica bio njezin učenik u drugom razredu pučke 
škole, sv. Nikola je donio djeci po njezinoj ruci malen, ali 
liepi dar. Svaki je učenik dobio olovku. Na njoj je bio privezan 
i bonbon u svilenom papiriću. Uz olovku bilo je pismo sv. Ni¬ 
kole. Svakom je učeniku nešto napisao. Jednoga je upozorio, 
da bude marljiviji, drugom je kazao, da bude u školi pažljiviji, 
trećeg je opomenuo, nek se oduči tolikog brbljanja za vrieme 
obuke i tako redom. A djeca su veselo primila dar sv. Nikole, 
stali su čitati njegovo pismo. Neka su se lica zarumenila, neka 
se nasmiešila. Čitao je i Ivica: 

»Ivice, sv. Nikola poručuje, da uztraješ u marljivosti, posluš¬ 
nosti i pobožnosti, jer on takvu djecu osobito voli, preporučuje 
ju Božanskom Srdcu Isusovom.« 

I njegovo se lišće zarumenilo, čitao je ponovno i opet po¬ 
novno. Šta je mislio? Jamačno je odlučio poslušati sv. Nikolu. 
A druga djeca? Kako koji. U razredu je bilo nekoliko građanske 
djece. Ti su pročitali pismo, uzeli u ruke olovku, pogledali je, 
stali razmatati papirić, da će s bonbonom u usta. Slično su 
načinila i radnička djeca. No tih nije bilo mnogo u školi. Većim 
su dielom bili ondje mali seljaci. Oni su se najprije zaželjeli 
nagledati svojih darova. Tako liepe olovke još nisu imali. A 
bonbone oni poznavaju u glavnom samo po viđenju. Ni oni 
najbrži sladokusci nisu još dospjeli s bonbonom u usta, kad li 
mali .Ivica, seljačko siromašno diete, usklikne: 

»Gospodična, gospodična, kaj bu moj Božić letos lep. Med 
jabuke i orehe na borovoj grani bum si obesil bonbon, bum si 

popeval: Narođil se je Kralj nebeski, pa si bum samo gledal i 
mislil?« 

Svi su zastali, uperili su oči u Ivicu. Kako je učiteljica časkom 
šutila, promatrala svoje učenike i dobrog Ivicu, on ponovi svoj 
oduševljeni usklik. Mislio je, da ona ni ne mari za njegove 
rieči. Ona je razmišljala, razmišljala, kako Ivici jedan bonbon 
može poljepšati Božić. Na ponovni njegov usklik stavu mu 
pitanje: 



»Ivice, a što ćeš misliti? Kažeš, da ćeš gledati bonbon na 
borovoj grani, da ćeš pjevati i misliti. A što ćeš misliti?« 

»Bum si mislil, kad ste nam vi tak dobri, kak nam je istom 
mali Isusek dober. On nam je jako dober. Božić mi bu lepi i 
sretni.« 

* 

* * 

Ova knjižica želi iznieti nekoliko misli, da o njima čitatelj 
malko razmišlja. Razmišljanje neka svakom donese liep i sretan 
Božić!.. . 

O Božiću godine 1943. 

PISAC. 




Prvi Božić 


U cieloj poviesti roda ljudskoga nema znamenitijeg doga¬ 
đaja, nego li je prvi Božić. Jamačno pak nema ni znamenitog 
događaja na ovom svietu, a da bi bio tako kratko i jednostavno 
opisan, kao prvi Božić. Najvažniji događaj na ovome svietu 
opisuje nam sv. Luka posvema kratko ovako: 

»U to vrieme iziđe zapovied od cara Augusta, da se popiše 
sav sviet. I polazili su svi, da se popišu, svaki u svoj grad. Tada 
uziđe i Josip iz Galileje, iz grada Nazareta u Judeju u grad 
Davidov, koji se zove Betlehem, jer bijaše iz kuće i porodice 
Davidove, da se popiše s Marijom, zaručenom sebi ženom. A 
Ona porodi svoga Sina i povije ga u pelenice i metnu Ga u 
jasle, jer nisu našli mjesta u gostioni. I bili su pastiri u onom 
kraju i čuvali su noćnu stražu kod svoga stada. I anđeo Go¬ 
spodnji stade kraj njih i slava ih Gospodnja obasja, i vrlo se 
prepadoše. I reče im anđeo: Nebojte se! Jer gle, javljam vam 
veliku radost, koja će biti svemu narodu, jer vam se danas rodi 
Spasitelj, koji je Krist Gospodin u gradu Davidovu. I eto vam 
znaka: Naći ćete Djetešce, povito, gdje leži u jaslicama. I na¬ 
jedanput postane s anđelom množtvo nebeske vojske, hvaleći 
Boga i govoreći: Slava Bogu na visini, i na zemlji mir ljudima, 
koji su dobre volje. I kad anđeli odoše od njih na nebo, rekoše 
pastiri jedan drugomu: Hajdemo do Betlehema, da vidimo to, 
što se dogodilo, što nam je obznanio Gospodin. I dođoše žurno 
i nađoše Mariju i Josipa i Djetešce, gdje leži u jaslama. I kad 
vidješe, pripoviedali su, što im je rečeno za ovo Diete. I svi, 
koji su čuli, diviše se tome, što su pripoviedali pastiri. A Marija 
je razmišljavala ove događaje i čuvala ih je u svome srdcu.« 

I danas, polovicom dvadesetoga vieka, morali bismo mi, 
ljudi, razmišljati o ovim događajima i čuvati ih u svome srdcu. 

Car je Augusto dao pobrojiti sav sviet. Ta, njegovo se car¬ 
stvo protezalo skoro po cielom tada poznatom svietu. Neke stare 
pripoviesti govore, da se želio proglasiti Bogom. Tko bi to 
znao? Nije izključeno, jer su neki rimski carevi tražili, da im se 












6 


izkazuje božanska čast. Možda je zbilja već on želio s tim početi. 
Ista ta pripoviest nastavlja, da jedne noći nije mogao nikako 
spavati. Pošao je u Jupitrov hram na briegu Ara coeli (nebeski 
žrtvenik). Razmišljao je o tome, bi li se dao proglasiti bogom. 
Smetalo ga je proročtvo Pitijino. Njegova je žena svakako 
željela, da joj muž bude proglašen bogom. Poslala je zato upit 
u Delte; neka proročica Pitija odgovori, što da se učini. A pro¬ 
ročica je kazala: »Diete među Židovima bit će kralj nad 
svima. Diete među Židovima, to je Bog nad svima.« Carica 
je bila na te rieči ljutita, gotovo biesna. Car je pak razmišljao 
o njima. Smetale su mu u duši. Našao se sada sam usred mrkle 
hladne noći u Jupitrovom hramu. Na žrtveniku je još tinjalo 
nešto žeravice. U nekoj čudnoj polutami veoma čarnoj i bajnoj, 
uzeo je malko tamjana, stavio ga na žeravicu pred Jupitrovim 
kipom. U tom bajnom čaru, o ponoći, upravo, kad je vojnik 
zatrubio na izmjenu straže, zapazio je car neku tako divnu i 
slatku prikazu, da si nešto ljepše ne bi mogao ni zamisliti. Kao 
da ga je je cielo nebo takriulo svojim cjelovom, tako je osjećao. 
A prikaza? Bila je neka prekrasna žena. Cielo joj je biće bilo 
ukrašeno kao sjajem najljepšeg djevičanstva. Na rukama je 
držala Diete. Caru se pričinjalo, kao da to Diete na svojim 
rukama drži cieli sviet. I prikaza je nestala, a car je čuo snažan 
glas, kao da grmi tisuću gromova. Sav se stresao od straha. 
Drhtao je i u strahu i u drhtanju slušao je glas: »Diete među 
Židovima bit će kralj nad svima. Diete među Židovima, to je 
Bog nad svima .. .« 

To je pripoviest. Da li se tako zbilo ili nije, tko će nam 
jamčiti? Da je poganski sviet vapio za Spasiteljem, o tome po¬ 
stoje poviestni podatci. A poviest nam bilježi i to, da su pogani 
očekivali Spasitelja baš od Iztoka, iz Židovske zemlje. Za 
Njime su čeznuli i vapili. To nam je čeznuće i taj vapaj zabi¬ 
lježio veliki učenjak, Platon: »O Biće nedohvatno i neizmjerno, 
Ti mi se smiluj, Ti dođi, da me poučiš ono najglavnije, odakle 
sam došao i kamo idem. Smiluj mi se o Svevišnji!« 

Pravednici Staroga Zavjeta vapili su za Spasiteljem na usta 
proroka Izajije: »Rosite nebesa odozgo, i oblaci neka dažde 
Pravednika, neka se otvori zemlja i neka nam porodi Spasite¬ 
lja... »Oni su se i tješili i veselili Njegovom dolazku radi ne- 
prevarljivih proročkih rieči istoga Izajije: »Evo Djevica će za¬ 
četi i porodit će Sina, i nadjenut će mu ime: Bog s nama...« 

Tako su se tješili, tako su se veselili sinovi Izraelovi, a ipak, 
kad je među njih došao, »među svoje je došao, i svoji Ga nisu 
primili...« U Betlehemu je naime već svaka kuća primila po 



kojega stranca, koji je onamo došao na popis. Našlo se mjesta 
za mnoge, samo se nije našlo mjesta za Sina Božjega. On se 
imade roditi u špilji, koju su okolišni pastiri pretvorili u štalu 
za svoje blago. U toj se štali rodi Kralj neba i zemlje, sam Bog 
u svojoj čovječjoj naravi. Već kod rođenja ne pita za sjaj i na¬ 
slade ovoga svieta, nego odmah pokazuje i propovieda o širo- 

maštvu, biedi, trpljenju, poniženju i predanju u sv. Volju ne¬ 
beskoga Otca. Ovako je bolje! Ovako odjevenog u siromaštvo, 
poniženje i djetinju slabost, razumjet će Ga bolje siromah čo¬ 
vjek. Pa, napokon, šta je čovjek na tom svietu, nego siromah 
čovjek? Svaki, i onaj imućni, i on je siromah čovjek. Ovako 
mali Spasitelj privlači k Sebi sve, koji su »dobre volje«, koji 
žele s Njime i po Njemu na put vječnoga spasenja. 

I nebeska Majka je morala sve privlačiti. Ta, za nju je prvi 
Božić na ovom svietu zasjao najljepšim sjajem, što se može i 
zamisliti. Kad bismo mogli poletjeti svemirom i promotriti iz 
bližega sjaj nebrojenih milijuna zviezda, jamačno bi i te kako 
potamnio pred Marijinim sjajem u prvoj božičnoj noći. Ona je 
postala Majkom Božjom. Druga Osoba presv. Trojstva, Sin Bo¬ 
žji, pravi Bog, rođen je u svojoj čovječjoj naravi od Marije 
Djevice. Kako Njegova čovječja narav nema svoje Osobe, nego 
je najtjesnije združena s drugom Osobom presv. Trojstva, to ie 
Bog Sin rođen u vremenu u svojoj čovječjoj naravi, pravi Nje- 
zin Sin, a Ona je prava Njegova Majka. Čija Majka? Majka Sina 
Božjega, pravoga Boga! I još je k tome ostala Djevica. Izvršilo 
se naime proročtvo Izajino: »Evo Djevica će začeti i poroditi 
Sina«. Nijedna zviezda ne gubi ništa od svoga sjaja zato, što 
nam šalje tako divnu svietlu zraku. Tako ni Marija Djevica nije 
izgubila ništa od svoga djevičanskoga sjaja, kad je porodila 
Sina Božjega. Ona naime ne podpada pod bolni porod Evi i 
njezinim kćerima naviešten, jer ne samo, da je nije taknulo 
griešno stanje pramajke Eve, nego Ona je naprotiv na svietu, 
da zajedno s Isusom popravi Evin grieh. 

Kakvim je žarom najveće i najčistije stvorene ljubavi nebe¬ 
ska Djevica izljubila svoga Sina, to mi ne ćemo na tom svietu 
jamačno nikada podpuno shvatiti. Možemo razmišljati o raznim 
liepim ljubavima ovoga svieta, možemo ih sve uzeti zajedno, 
pa će još zaostajati za Njezinom ljubavlju, kao što zaostaje 
zemlja za nebom. Ona, koju Duh Sveti nazivlje Majkom liepe 
ljubavi, samo Ona je mogla imati takvu ljubav prema Isusu. 

Sveti patrijarka Josip promatrao je maloga Isusa i Mariju 
kraj Njega s dubokim počitanjem. Taj prizor bi željeli vidjeti 
toliki proroci i kraljevi, no nisu ga vidjeli. Vidio ga je samo 
Josip. Nije čudno, što ga Crkva nazivlje osobito sretnim i bla¬ 
ženim, jer je on i malog Isusa uzeo u svoj naručaj, izljubio Ga 
i posluživao Mu. Hranitelj Sina Božjega postao je uz jaslice 

propovjednik smjerne, skromne, ali žarke ljubavi prema Isusu. 
Pastiri su se na prvi Božić najprije prestrašili. Vidjeli su 
anđela u nebeskom sjaju. Nakon njegove pojave, vidjeli su i 
nepregledno množtvo blaženih nebeskih duhova. Slušali su i nji¬ 
hovu pjesmu: »Slava Bogu na visini, a mir ljudima na zemlji, 
koji su dobre volje.« Veselo su se pokorili odredbi anđelovoj, 
i pošli su u štalicu, poklonili se malom Isusu. To su bili ja¬ 
mačno dobri i pobožni ljudi, puni žive vjere. Isusovo poniženje 
moglo bi im vjeru samo uzkolebati, bolje rečeno uništiti. No 
vjerovali su nebeskom glasniku. Zato se i klanjaju malom Isusu 
i postaju Njegovim prvim propovjednicima. 

I sam mali Isus u jaslicama propovieda, primjerom pokazuje, 
kako On sudi o prolaznim dobrima ovoga svieta, a kako o si¬ 
romaštvu i poniženju. Kasnije je kao Dječak u tišini nazaretske 
kućice govorio o poniznosti, poslušnosti, radinosti i molitvi. 
Veliki je Učitelj konačno naučavao, kako da sviet ispravno upo¬ 
zna Boga, i što mu valja činiti, da se spase. Čudotvorac je Isus 
činio dobro, kud je god prolazio. Tješitelj je Spasitelj primao 
griešnike, da ih gane na pokoru, da im oprosti griene. Odkupi- 
telj je konačno pošao na srašnu muku i smrt na križu, da svo¬ 
jom Krvlju opere griehe svieta. Nakon svoga je uskrsnuća Božji 
Poslanik poslao Apostole i njihove nasljednike, da ljude nauča¬ 
vaju, krste i preporode za svako dobro i konačno za vječno 
spasenje. To je eto zadaća i svrha prvog Božića. 

A što je bilo najslađe slušati na prvi Božić? Jamačno anđeo¬ 
sku pjesmu: »Slava Bogu na visini, a mir ljudima na zemlji, 
koji su dobre volje.« To je lozinka Isusovoga života. Po to je 
došao na sviet, da nebeskoga Otca savršeno proslavi, i da lju¬ 
dima donese mir na zemlju. On je i svoju zadaću podpunoma 
izvršio. A šta može, kad ljudi sami svojim griesima stvaraju na 
zemlji nemir. On je donio zakon ljubavi prema Bogu i bližnje¬ 
mu, a ljudi su od vremena do vremena zabacili Boga, i tražili, 
kako da pogube bližnjega. Boga treba skinuti s prijestolja. Po¬ 
put Lucifera su se uzdignuli. Zaželjeli su sami postati vladari¬ 
ma cieloga svieta. A za bližnjega nemaju smisla. U njemu ne 
gledaju sliku Božju. S njime na smrt. Tako su ljudi višeput u 
poviesti načinili, pa tako su načinili i u najnovije vrieme. Što 
bismo na to kazali? Jao i sto puta jao onima, koji navaljuju na 
lozinku Betlehemskoga Djetešca, koji su protiv slave Božje na 
nebesima, kojima nije mio ni drag mir na zemlji . . . 








Stjepanje 


Stjepan je urešen mučeničkom krvlju. Takvi su bili stari Ži¬ 
dovi. Pred istinom su zatvarali oči. Prvi su im Božić naviestili 
pobožni pastiri, kasnije starac Simeon i proročica Ana. Sveta je 
Obitelj morala doskora u Egipat, da se zaštiti pred Herodovim 
progonom. Na viest o prvom Božiću se posvema zaboravilo. 
Kad su učenjaci s udivljenjem promatrali dječaka Isusa u hramu, 
mogli su barem slutiti, kako tako misliti, nije li to Spasitelj. I 
na tu su zgodu zaboravili. Isus je nastupio u javnom životu kao 
veliki učitelj, prorok i čudotvorac. Židovski su Ga vođe zaba¬ 
cili, prezreli, zamrzili. Nauk o Njegovom Božanstvu uzeli su 
kao hulu. Na nebrojena su čudesa tražili još znak s neba. Na¬ 
kon uskrsnuća Lazarova odlučili su i Lazara ubiti. Oni su tra¬ 
žili Spasitelja, da ih izbavi od rimskoga jarma, Spasitelja, koji 
će zavladati cielim svietom, dakako zajedno s njima. Drugog 
Spasitelja nisu htjeli. Odrekli su Ga se. Odveli su Ga k Pilatu, 
licumjerno su pred njim priznali cara, a svoga su se kralja i 
Spasitelja odrekli. Tražili su za Nj tešku i sramotnu kaznu: 
muku i smrt na križu. Uspjelo im je. On je umro na križu. Pri¬ 
godom Njegove muke i smrti potresla se sva priroda. Sunce je 
čudesno pomrčalo, zemlja se stresla, kamenje se razpalo, a po¬ 
derao se i zavjes u hramu. Židovski su poglavice ostali tvrdi. 
Bili su tvrđi od onoga kamenja, koje se razpalo. Odoše k Pilatu, 
da ga mole za stražu na grob. Isus je uzkrsnuo. Svrha je Bo¬ 
žića podpunoma izvršena na Uzkrs. Isus je svojom mukom i 
smrtću odkupio sviet od grieha. Za to oni nisu marili. Vojnici¬ 
ma, tuđincima, poganima dali su novaca, neka pripoviedaju za 
tu plaću okolo po gradu, da su apostoli ukrali Isusovo tielo, 
dok su oni spavali. Spavajućim svjedocima nitko nije vjerovao. 
No tadanjim židovskim poglavarima bilo je glavno, da uztraju u 
tvrdoći srdca. Zato su i apostole izbičevali i zabranili im daljnje 
propoviedanje, premda su ti činili čudesa. Gamalijelov priedlog 
nisu poslušali. A divno je i razborito govorio: »Prođite se vi 
ovih ljudi i ostavite ih, jer ako je od ljudi ova osnova i ovo 

djelo, propast će samo, ako li je od Boga, ne ćete ga moći 
uništiti, što više, mogli bi se naći i kao Božji protivnici.« Apo¬ 
stole su na te rieči pustili, ali su im zabranili propoviedanje. 
Konačno su posvema napustili Gamalielov priedlog i udarili 
progonom. Prva je žrtva bio Stjepan. 



Taj je sveti mladić, đakon prve Crkve, bio ojačan Duhom 
Svetim, što više, Duh ga je sveti posebno kriepio. On je bio 
pun vjere i Duha Svetoga. Tako govori o njemu sv. Pismo: 

»A Stjepan je pun milosti* i jakosti činio velika čudesa i 
znake pred narodom. Tada ustadoše neki iz zbornice, koja se 
zove Libertinska i Cirenska i Aleksandrijska i od onih, koji 
bijahu iz Cilicije i Azije, i stadoše se prepirati sa Stjepanom, 
ali nisu mogli odoljeti mudrosti i Duhu, koji je govorio. Tada 
su nagovorili ljude, koji su kazali: Čuli smo ga, gdje govori 
psovke na Mojsija i na Boga. I pobuniše narod i starješine i 
književnike i strčavši se, uhvatiše ga i odvedoše pred veliko 
vieće. I izveli su lažne svjedoke, koji govorili: Ovaj čovjek ne 
prestaje govoriti govore na sveto mjesto i na zakon, jer smo 
ga slušali, gdje govori: Isus će Nazarećanin razoriti ovo mjesto 
i izmienit će običaje, koje nam predaše Mojsije. I uprieše oči 

u njega svi, koji su sjedili u vieću, i vidješe njegovo lice kao 
lice anđela. Kad ga upita veliki svećenik, je li to tako, on im 
je tumačio po Mojsiji i prorocima nauk. A o hramu im je kazao 
Božju rieč, navieštenu po proroku Izajiji: Nebo je meni prie- 
stolje, a zemlja je podnožje nogama mojima. Kakvu ćete mi 
kuću sagraditi, govori Gospodin, ili koje je mjesto za počivanje 
moje? Nije li sve ovo načinila moja ruka? — : A vi tvrdovrati 
i neobrezanih srdaca i ušiju! Svi se jednako protiviše Duhu 
Svetom, kao otci vaši, tako i vi. Kojega od proroka ne progo- 
niše otci vaši? I poubijali su one, koji su unapred javljali dolazak 
Pravednika, kojemu ste vi postali izdajice i ubojice, vi, koji ste 
primili zakon zapovieđu anđela, ali ga niste držali. Kad su to 
čuli, stanu se silno ljutiti u srdcima svojim i škripati zubima 
na njega. Ali on, pun Duha Svetoga, pogleda na nebo, i vidje 
slavu Božju i Isusa, gdje stoji s desne strane Bogu Otcu, i reče: 
Eto vidim nebesa otvorena i Sina čovječjega, gdje stoji s desne 
strane Bogu. Ali oni, vičući iza glasa, zatisnuše svoje uši i navale 
jednodušno na njega. I izbacivši ga iz grada, stadoše ga kame¬ 
novati. A svjedoci su odložili haljine svoje kod nogu mladića, 
koji se zvao Savao. I kamenovali su Stjepana, koji je zazivao 
i govorio: Gospodine Isuse, primi duh moj! Onda klekne na ko¬ 
ljena i povika iza glasa: Gospodine, ne primi im ovo za grieh! 
I kad ovo reče, usnu ...« 

Prvi je mučenik izpustio dušu. Slavimo ga o Božiću. Isus se 
rodio, da mučeničkom smrću završi život. Prvi je Božić radi 
prve Kalvarije. Zgodno je, da onaj, koji je prvi prolio muče¬ 
ničku krv za svoga Spasitelja imade spomen odmah nakon 
prvog dana Božića. 

I danas imade još na svietu ljudi, nasljednika Stjepanovih 
mučitelja, koji prolievaju krv bližnjega. 


Ivanje 


Romanski narodi nazivlju božični blagdan narođenje Isusovo, 
a germanski svetom noći. Mi smo, Hrvati, dali tom blagdanu 
nježno ime: Božić. Isusa nazivljemo Božićem, a jednako naziv- 
ljemo i blagdan Njegova rođenja. Božić znači mali Bog. Bog ne 
prestaje biti Bogom, ako postaje malen. Malen je postao po 
neizrecivom poniženju, kad je uzeo na se čovječju narav. U 
svojoj se čovječjoj naravi prvi puta pokazao na tom svietu na 
Božić. Bog je ostao Bog. Neizmjerno se ponizio, a ipak je 
ostao Bog. Ponizio se iz ljubavi prema nama. Božić je osobiti 
blagdan ljubavi. Ivan, apostol, učenik ljubavi, je osobiti čovjek 
ljubavi. Njemu se neprestano ukazivala Božja ljubav. Grijala 
ga je u duši kroz njegov život. Ivan je i uzvraćao. 

Na prvi Božić Ivana još jamačno nije bilo na svietu. On je 
naime nešto mlađi od Isusa, kao čovjeka. Isusa je upoznao, kad 
ga je On pozvao, da Ga sliedi. U svojoj je duši osjetio ljubav, 
ostavio je svoga otca, neka i dalje ribari, a on je pošao za 
Isusom. Od sada on gleda Isusa, on Ga sliedi, ostaje uza Nj, 
postaje učenikom Ljubavi. On se prikučio i Njezinom izvoru 
na posljednjoj večeri, poslušao je kucanje Njezinoga Srdca. On 
Ju je sliedio i na Kalvariju. On, učenik Ljubavi, stoji uz Majku 
liepe Ljubavi, kraj razapete Ljubavi. Kako je bio čovjek ljubavi, 
zato je bio i čist, posvema čist. Čistom djevičanskom Ivanu 
predaje prečistu Djevicu-Majku, Isus, izvor svake čistoće. Ivan 
je presretan čovjek, u istinu presretan. Dan je prije primio, u 
dušu Isusa, samu Ljubav, slušao je kucaje Njegovoga presv. 
Srdca. Sad je dobio Njegovu presv. Majku na dar, na čuvanje 
i brigu. Cieli mu sviet može zavidjeti. Sretna li i presretna 
učenika Ljubavi!... 

Ivan postaje osobiti propovjednik ljubavi. Ljubav prema 
zemaljštini i ljubav prema Bogu ne pristaju zajedno. Zato učenik 
ljubavi propovieda: 

»Ljubazni! Ne ljubite svieta, ni što je na njemu. Ako tko 
ljubi sviet, nema ljubavi Božje u njemu.« 

»Mi znamo, da smo prešli iz smrti u život, jer ljubimo 
braću.« 

»Tko ne ljubi, ostaje u smrti.« 

»Ovo je zapovied Božja, da vjerujemo u Ime Sina Njego¬ 
voga Isusa Krista, i da ljubimo jedan drugoga, što nam je On 
zapoviedio.« 



»Ljubimo jedan drugoga, jer je ljubav od Boga, jer je 
svaki, koji imade ljubav, od Boga rođen i pozna Boga. A koji 
nema ljubavi, ne poznaje Boga, jer je Bog Ljubav. Po tome se 
pokaza Ljubav Božja prema nama, JER JE POSLAO SINA 
SVOJEGA JEDINOROĐENOGA NA SVIET. U tome je ljubav, 
ne da smo mi ljubili Boga, nego da je On ljubio nas i poslao 
Sina svojega na sviet kao pomirenje za naše griehe.« 

»Ako je Bog nas ovako ljubio, i mi smo dužni ljubiti jedan 
drugoga.« 

»Prava je ljubav u tom, da živimo po Njegovim zapovie- 
dima.« 

Kada čovjek čita ove Ivanove propoviedi, onda zbilja uviđa, 
kako je istinita rieč o njemu: »Blago čovjeku, kome su odkri- 
vene nebeske tajne!« Divne nebeske tajne Božanske Ljubavi 
odkrivene su Ivanu. A Ivan ih je propoviedao nama. Najprije 
je govorio svojim učenicima i vjernicima. Kroz cieli im je 
život propoviedao isto: o ljubavi prema Bogu i bližnjemu. 
Ivan je u toj ljubavi živio. Zato nije umro, kad ga je okrutni 
car Domicijan dao baciti u kotao vrelog ulja. Gospodin je 
čudesno načinio, da nije umro u vrelom ulju. Na Patmosu mu 
je Gospodin odkrio tajne, odgrnuo je pred njim zastor buduć¬ 
nosti, učinio ga je jedinim proročkim spisateljem Novoga Za¬ 
vjeta. Što više! Ivanu je Gospodin pokazao, kako da opiše ono, 
nama nedohvatno svoje prvo rođenje od vieka. Ivan ga je 
opisao riečima: 

»U početku bijaše Rieč i Rieč bijaše kod Boga i Bogom 
bijaše Rieč.« 

To je prvo rođenje Vječne Rieči. Bilo je od vieka u Otčevom 
krilu. Drugo je rođenje od Majčinoga krila u vremenu na prvi 
Božić. Treće rođenje u dušama ljudskim po pravoj iskrenoj 
ljubavi propovieda Ivan. 

Kad bi kojom srećom sviet htio razumjeti rođenje Isusovo 
u čovječjoj duši po ljubavi!... Nestalo bi na svietu mržnje, 
prolievanja krvi, zavladao bi trajni blaženi mir. On je naime 
plod ljubavi, koju je Ivan propoviedao ... 














Nevina dječica 

Njihov je nebeski rođendan bio krvav, kao i Stjepanov. 
Priredio ga je kralj Herod. A Herod je bio krvoločna zvier. 
Silno vladohlepan, neprestano se bojao za svoju vlast. Ako je 
samo nešto šušnulo, što bi moglo, makar iz daleka šuškati o 
gubitku njegove vlasti, odmah je obilno potekla krv. Koga 
miče iz ovoga svieta, taj postaje neopasan. Tako je Herod obra¬ 
čunavao s ljudima. Na taj je način pao njegov rođak Aristobul. 
Herod ga je dao utopiti. Nije bolje prošao ni Hirkan, djed 
njegove žene. Jadni Hirkan, potomak junačkih Makabeja! Nje¬ 
gova je unuka Miriam pošla za Heroda. I stari je Hirkan mislio, 
da će se time ojačati židovsko kraljevstvo. I ako mu je tekla 
već osamdeseta godina života, Herod ga je smatrao takmacem. 
Dao ga je ubiti. A i ženu je dao smaknuti. I svekrva Aleksandra 
bila je jednoga dana nasilno maknuta iz ovoga svieta. Aleksan¬ 
dar, ^ristobul i Antipatar bili su pogubljeni na otčev nalog. 
Možemo si misliti, kako je Herod jauknuo u srdcu, kad su 
pred njim osvanuli mudraci od Iztoka i tražili novorođenoga 
kralja židovskoga. Dobri su i pobožni pogani pod tim imenom 
razumievali Spasitelja. I Herod je tako shvatio. No znao je i 
to, da Spasitelj ima biti židovski kralj. Tako je naučio od 
tadanjih književnika. O Njegovom duhovnom kraljevstvu nije 
mislio. Trebalo je zato pred mudracima hiniti. To je Herod 
savršeno umio. Pozvao je svećenike i književnike, neka oni 
kažu, gdje bi se imao roditi Spasitelj. Njima to nije bilo težko 
odgovoriti. Prorok Miheja je jasno označio Betlehem, kao 
rodno mjesto Spasitelja svieta. Ali Herod još ne smije onamo.. 
Provalio bi njegov bies. Možda bi se to zapazilo. Mogao bi 
mladi Kralj umaknuti. Zato Herod hini pred mudracima lju¬ 
baznost. Na samu im govori o Betlehemu, ali ih i na samu točno 
izpituje, kad im se pokazala čudnovata zviezda. On mora točno 
znati, koliko bi vremena već mogao mladi kralj živjeti na toj 
zemlji. Potrebno mu je znati sve. Zato izpituje sve. 

Mudraci su mu zahvalili. Jamačno im je bilo čudno i ne¬ 
voljko kod Heroda i njegove okoline. Oni, stranci iz daleke 

zemlje, traže mladoga Kralja, a domaći se na njihov dolazak 
uplaše. Pošli su u Betlehem. Obavili su svoj sveti posao. Poklo¬ 
nili su se Spasitelju svieta, i vratili kući drugim putem. Tako 
im je odredio anđeo. 

A Herod? Čekao je nestrpljivo. Noći su bile neprospavane. 
Dani su bili dani nemira, uzbuđenja, srčbe i biesa. Gdje su ti 



mudraci? Nisu se vratili. Razumio je dobro, da se ni ne će 
vratiti. Glavno je ipak, da su mu kazali, kad im se ukazala 
zviezda. Mladi Kralj ne može imati još ni dvie godine. Najbolje, 
da odredi vojnicima, neka pokolju svu djecu u Betlehemu i 
okolici od rođenja do dvie godine starosti. Među njima će 
nestati i mladi Kralj. Zašto bi ga neprestano mučila pomisao 
na Njega. Pokolj nevinih za zvier nije ništa. Tekla je već krv 
njegove rođene djece, pa može poteći i krv tuđih ljudi. 


2 

Vojnici su poslušali svoga gospodara. Dali su se na »ju¬ 
načku« bitku. Oboružani su vojnici jurnuli u boj protiv sitne 
nevine dječice i protiv njihovih golorukih majki. Naoružani 
vojnik s jedne strane, zaprepaštena, očajna žena s djetetom u 
naručaju s druge strane. »Junačka« je krvna bitka svršila nakon 
nekoliko sati. Herod je ostao pobjednik. Djeca su pogubljena 
bila sva. 

»Glas se u Rami čuo, plač i jaukanje veliko. Rahela plače za 
sinovima svojim i ne može se utješiti, jer ih nema...« 

Herod je »junački pobiedio«. Tako si je zamišljao. Strasti 
zasliepe svakog zvjerskog čovjeka. 1 Herod je gledao samo 
svoju pobjedu. Ništa nije znao, nego samo to, da su vojnici 
pobili sve dječake do dvie godine. Da je sv. Josip umaknuo 
s malim Isusom i BI. Djevicom u Egipat, to Herodu nije bilo 
poznato. On se tješio, da je sve učinjeno po njegovoj zapoviedi. 

Nevina su dječica prolila svoju krv na zemlji. Gospodin ih 
je smjestio u vječnom veselju na nebu. Neki crkveni otci misle, 
da im je Gospodin prigodom smrti podao razum, objavio im, 
zašto umiru, i da su smrt za Njega i rado podnieli. Divni 
mališi! 

A Herod? Najprije se smirio. Djeca su pogubljena, jamačno 
i mladi Kralj među njima. Napokon o Njemu nitko više ne 
govori. Nitko više ni ne zna za Njega. Sve je dakle u redu. 
Sve je bilo u redu na nekoliko godina. Herodovo je tielo oteklo. 
Pojavili su se strašni grčevi, užasne boli. Tielo se napokon 
osulo čirovima. U čirovima su se pojavili crvi. Živoga su ga 
izjedali. A sve je od njega pobjeglo, jer se od njegovih rana 
širio nepodnosiv zadah. Umro je u Jerihonu u strašnim mu¬ 
kama. Ni na samrti nije mirovao. Znao je, da za njim ne će 
nitko proplakati. Zato je dao pogubiti nekoliko uglednih Ži¬ 
dova, neka se za njima plače. Pa, bit će dakle plača i suza o 
njegovoj smrti. 

Herod je bio zvier, krvoločna zvier. Ima ih i danas. Ima 
ih mnogo. Bore se protiv žena i djece. Ubijaju ih. Onako 
junački, kao što je to činio Herod. Imade ih, koji ubijaju i 
svoju vlastitu djecu, kao što je činio i Herod. On nije bio još 
tako napredan, kao ovi. On je to počinjao krvoločno, ovi to 
izvode napredno, u duhu modernog vremena. I moderni Herodi 
pripremaju drugima krvav Božić. Ne pitaju, kakav će im biti 
konac. 


Franjin Božić 

Promotrimo jedan Božić iz srednjega vieka. Godine 1182. 
bio je prvi Franjin Božić. Odigrao se u Asisiju. Ondje je živio 
bogati trgovac Bernardone sa svojom vriednom ženom Pikom. 
Pošao je po svom trgovačkom poslu u Francuzku. A Pika je 
ostala kod kuće u molitvi i svojim poslovima. Imala je ona na 
razpolaganje služinčadi, no jednom se nekako desilo, da nije 
nikoga bilo blizu, a smetalo ju je, što vol u štali neprestano 
muče. Pošla je onamo, da vidi. Zadržavala se u štali. Pogledala 
je i vola i magarca, i nije mogla odmah napolje. Što se dogo¬ 
dilo? Ona je položila u jasle svoje novorođenče, maloga Franju. 
Franjino rođenje prilikuje prvom Božiću. Stara predaja kaže, da 
je BI. Djevica Marija polazila u Betlehem na popis, sjedeći na 
magarcu. Sv. Josip je putem uzeo vola, koji je nosio prtljagu. 
Na Iztoku se i u sirotinje nađe barem jedno magare. Treba za 
razne poslove. A gdjekoji i siromašniji čovjek imade i vola, 
da mu ore, da mu nosi prtljagu. Tako je eto bilo i kod siro¬ 
mašne svete Obitelji, pa su i magarac i vol doprli u Betlehemsku 
štalicu, da se u ime životinjskoga carstva nađu kod Spasitelja. 
Božja je Providnost dopustila, da se Franjo, sin uglednih i 
veoma imućnih roditelja, rodi baš u štali uz vola i magarca. 
Njegovo je rođenje slično Spasiteljevom. On će i svoj život 
urediti prema životu Spasiteljevome. Franjo ostavlja sav svoj 
imutak. Pred asiškim biskupom skida sa sebe i odielo, predaje 
ga otcu, za sebe ne zadržaje ništa. On postaje dragovoljno 
Božji sirotan. Kao takav obilazi svietom, preporađa ljude u 
Kristovom duhu. On propovieda ljudima ljubav, sije u dušama 
Božićno veselje. Božić je naročiti blagdan nevinih djetinjih 
duša. I Franjo je pred Gospodinom kao diete. Njegova je duša 
, zaogrnuta nevinošću, podpunom jednostavnošću a sva gori od 
ljubavi prema Spasitelju. Za njega postoji uzdah: »Bože moj 
i sve moje!...« Franjo želi, da i druge duše postanu kao duše 
djece, pa da se božićno-djetinje provesele. Prostodušnost je 
Franjina bila veoma domišljata: 

Franjo je rado razmišljao o propetoj Ljubavi. Gledao je 
tom zgodom na Križ. Razpeti mu je uviek davao novih misli, 
ulievao mu je novi žar ljubavi u dušu. Razapetu Ljubav prika- 



onda postoji i Propelo. Ono je u crkvi, kršćani ga stavljaju u 
svoje domove, nalazimo ga na razkršću, susrećemo se s njime 
u tišini kakve šumice. Propelo je poplavilo sviet. Ono nam 
zorno prikazuje Isusovu Ljubav na Kalvariji. A Betlehem? A 
Ljubav Isusa u jaslicama? Ta nam do Franjinih dana nije bila 
u crkvi prikazana. Na to se sjetio on. Franjo je s nekoliko svojih 

sudrugova potražio u šumi špilju. U nju su stavili jaslice. Do¬ 
veli su i vola i magarca. Kasnije su položili u jaslice i kip 
maloga Isusa, do Njega su postavili kip nebeske Majke i sv. 
Josipa. Doveli su i pastire s ovčicama. I tu su špilju-štalicu 
čarno osvietlili bakljama. Sad su stali, promatrali, divili se, 
veselili se. Nevine su im djetinje duše uživale. Najviše se veselio 
Franjo, koji je to sve zamislio. 

Sv. Franji mora biti kršćanski katolički sviet zahvalan, što 
nam je namro jaslice. Razapetu Ljubav promatramo na pro- 
pelima. Ljubav prvog Božića nismo prije toga znali zorno pri¬ 
kazati. To nas je naučio Franjo. Od toga časa, uz ovakve jaslice 
čovjek može bolje promotriti Ljubav utjelovljenoga Boga. Srdce 
ljudsko osjeća na neki način Ljubav maloga Isusa veoma snažno 
pred sobom... Grlo, jezik, usta slažu brzo pjesmu. Pjesma 
se ori: 

»Rodio se Bog i Čovjek 
Usred štalice, 

Rumen cvjetak, dragi Sinak 
Svete Djevice ...« 

Franjin je Božić doista divan i krasan i liep i ugodan i mio 
i drag. To je pravi kršćanski katolički Božić. Jaslice čovjeku 
u duši veoma snažno pobuđuju pravi kršćanski Božić. 








Lurdski Božić 


Promotrit ćemo i koji savremeni Božić. Želio bih opisati 
jedan Lurdski Božić. No taj se nije dogodio u Lurdu. Nisam 
naime nikada bio u Lurdu na Božić, da bi mogao opisati 
tamošnji Božić. Lurdska se čudesa događaju u Lurdu, a i daleko 
po cielom svietu. Tako se i taj Lurdski Božić dogodio kod nas, 
u Hrvatskoj. 

Moj je prijatelj bio težki bolestnik. Liečnička znanost i 
umieće nije mu moglo pomoći ništa. Siromah je nekako slabo 
hodao, pa sve slabije i slabije. Najprije mu je dostajala pomoć 
jednoga čovjeka i štap. Kasnije je trebao uviek dvojicu uza se. 
Noge su mu se osušile, izgledale su kao dva tanka štapića. Ne¬ 
volja se pojačala. On je osjećao neprilike u govoru. Govorio 
je na mahove sve tiše i tiše, dok je konačno mogao samo 
šaptati. Glasan mu se govor nije nikada više povratio. A sad 
se bolest i opet stala povećavati. Nekako je sve slabije vidio. 
Nismo više znali ništa poduzeti od naravskih sredstava. U krugu 
obitelji prihvaćen je priedlog njegove dobre i pobožne sestre. 
Poći ćemo u Lurd. Što ne može čovjek, to može Gospođin i 
nebeska Majka. 

Zaputio sam se s njime u Lurd. Nas dvojica smo vidjeli 
jedno čudesno ozdravljenje. Neka gospođa, bolje rečeno: njezin 
kostur, ustade zdrava. Sušica ju je posvema izjela. Bila je na 
samrti. Liečnici su službeno ustanovili stanje njezine bolesti. 
Kad je primila blagoslov s Presvetim, ozdravila je u tili čas. 
Na veče više nismo vidjeli kostur, nego zdravu, čvrstu ženu, 
rumenih obraza. Liečnici su proučili sve, zabilježili kao čudesno 
ozdravljenje. rtfakon godine dana proglasili su to ozdravljenje 
čudesnim. Izdana je i rentgenska snimka njezinih pluća prije i 
poslije ozdravljenja. Moj prijatelj i ja smo bili puni nađe. Ve¬ 
selio sam se, da ćemo zajedno kući na zahvalnicu. Ožalostio 
sam se, kad mi se on nekako promienio. Želio je ozdravljenje. 
Kako i ne bi? Mlad čovjek u liepom položaju, tek je zapravo 
prekoračio prag života, svršio sveučilištne nauke, dobio dobro 

namještenje, pa se eto pretvara u živog mrtvaca. I sada u 
Lurdu je molio i molio, i mi, njegovi smo molili i molili. A 
on ne ozdravlja, nego me uvjerava, da je podpunoma predan 
u sv Volju Božju. Hoće li ga Gospodin čudesno ozdraviti po 

zagovoru nebeske Majke, bit će Mu zahvalan, ne ozdravi li ga, 
ostat će Mu vjeran, predan u Njegovu sv. Volju. Zapažao sam 
drugo lurdsko čudo na prijatelju. Neozdravljeni odlaze iz Lurda 
smireni, predani u sv. Volju Božju. A vidio sam i takvo jedno 
ondje čudo na svoje oči. Doveo sam i opet prijatelja na koli- 
čama pred lurdsku baziliku na trg. I opet je bilo ondje nekoliko 
stotina neizliečivih bolestnika. I opet smo svi vapili Gospodinu 

i nebeskoj Majci za njihovo ozdravljenje. Kraj nas je sjedio 
u kolicama mlad čovjek, osušenih nogu. Kako li je taj vapio 
za ozdravljenjem. Takve molitve, takve vjere još nisam vidio 
u svom životu. Primio je blagoslov s Presvetim, ostao je ne- 
ozdravljen u kolicama, razkrilio je ruke i zaviknuo: »Gospo¬ 
dine, ako hoćeš da ostanem bolestan, nek se vrši Tvoja sv. 
Volja!...« Mnogima su potekle suze ... 

A moj dragi prijatelj? Vratili smo se kući. On je svoj slabi 
vid doskora posvema izgubio. Kad su mu se zatvorile oči, da 
nevolja bude sve to veća, nekako je sve slabije čuo. Konačno 
nije čuo više ništa, a ma baš ništa. Sjetila su ga ostavljala u 
razmaku od dvie po dvie godine. Konačno su ga podpunoma 
ostavila. On je postao živi panj... 

I na njemu se dogodilo lurdsko čudo, i to ono čudo druge 
vrsti. Od prije pobožan postao je sada još pobožniji. Svakim je 
danom primao u dušu nebesku Hranu. Preko dana je molio 
i razmatrao. Na mahove je trpio i težke boli i razne grčeve. 
U svemu je bio predan u sv. Volju Božju. Za njega su postojale 
još razne molitve, napose Gospina Krunica, i sv. Pričest. Za 
drugo više nije ni pitao. 

Od našeg je povratka iz Lurda prošlo tri i pol godine, a on 
je još živio i trpio. Bio sam kod njega na Badnjak na veće. 
Zaželio je, da mu se na pričestnom stoliću uredi mali bor s 
bielim nakitom, i da se onamo postave male jaslice. Kazao mi 
je neka kraj tih božičnih spomena sutradan postavim Presveto. 
Kušao je fićukati božične i lurdske pjesme. Molio se, malko 
opet razmatrao o Božiću, pitao me, da li znam, kako se Božić 
slavi u Lurdu. Konačno je zaspao. 

Na Božić sam mu donio nebesku Okrepu. Primio je s veli¬ 
kom pobožnošću. S velikim je žarom zahvaljivao na nebeskoj 
Hrani. 1 opet je malko razmišljao i razgovarao o Božiću i 
Lurdu. Ozdravljenje si je jako želio. Nije ni čudno, ta, patio 
je strašno. No opet mi je kazao, kako se posvema predaje u 
sv. Volju Božju. Kako želi Gospodin i presv. Majka, tako želi 
i on. Još je jednom kušao božične pjesme. Tako je načinio i 
na veće. Prije mog odlazka uperio je na mene svoje sliepe oči. 
Uzeo je u ruke Krunicu i stao je moliti. Zaspao je s Krunicom 
u ruci, a da se na ovom svietu više nije probudio... Proslavio 
je zadnji Božić na ovom svietu. Taj je bio u znaku druge vrsti 
lurdskih čudesa, u znaku podpunog predanja u sv. Volju Božju. 


Crna koprena na bielom boru 


Pred nekoliko sam godina dobio jedno tugaljivo pismo o 
Božiću. Javlja mi se jedna ožalošćena duša. Piše mi: 

»Žalostan sam, veoma žalostan. Vama su poznate dobro 
sve prilike u našoj obitelji. Gospodar života i smrti tražio je 
od mene i od moje sestre, da žrtvujemo sve. Odoše na drugi 
sviet naši dragi roditelji. Najprije bi pozvana naša mila majka. 
Ne dugo nakon toga sliedio ju je dragi tata. Ostali smo sami 
nas dvoje, moja seka i ja. A Vi znate i to, kako smo se nas 
dvoje iskreno ljubili. Sekica je živjela za mene, a ja za nju. 
Ipak nismo time nikada povriedili naše najveće Ljubavi. Ta, 
poznato Vam je, da smo se po mogućnosti svaki dan našli kod 
sv. Mise i pričestnoga stola. O Božiću smo okitili naš mali bor, 
pa smo uza nj promatrali veliku Ljubav maloga Spasitelja 
prema nama, ljudima. Pjevali smo božične pjesme, veselili smo 
se kao da smo još uviek maljušna djeca. A i to znadete, da 
je moja seka bila u istinu prava djetinje nevina duša. Zašto je 
sad sva ta tako slatka pjesma umuknula. Zašto mi je Gospodin 
uzeo i to drago biće? Osamljen sam i žalostan, veoma žalo¬ 
stan ... I ljetos je kod mene u kući bieli bor, a ne znam, šta 
ćete mi kazati, jer sam stavio crnu koprenu na svoj bieli 
bor...« 

Razumijem tu dobru dušu. Žao mi ga je, odgovorio sam 
mu s nekoliko utješnih rieči. Pozvao sam ga neka se preda 
u sv. Volju Božju. Gospodin znade sam najbolje, kako nas vodi. 
Ne možemo na tom svietu uvidjeti sve puteve Božje Providnosti. 
Živa će nam vjera neprestano naglašavati, da s nama upravlja 
Božja Ljubav. Kako je taj ožalošćeni mladi čovjek veliki što¬ 
vatelj sv. Franje, završio sam mu pismo riečima: 

»Jamačno i sam znadeš što bi Ti kazao naš serafski Svetac. 
Rekao bi Ti: Nemoj se žalostiti, budi uvjeren, da je nadošla 
sestrica smrt i prenijela je Tvoju milu sejicu u naručaj brata 
Isusa...« 

Mladi će prijatelj imati crnu koprenu na bielom boru ja¬ 
mačno o svakom Božiću. Poznajem njegove prilike života. 
Poznavao sam njegovu sestru, koja je bila kao neki vidljivi 
anđeo-pratilac njegova života. I ako je on predan u sv. Volju 
Božju, razumijem ga, da ipak trpi nad tim nenadoknadivim 



gubitkom. Držim, da će mi se i ljetos javiti. Sad mu želim od¬ 
govoriti s nekim prikazom sv. Male Terezije o duhovnom dje- 
tinstvu. Ono pristaje uviek, napose o Božiću, kad promatramo 
diete Isusa u betlemskoj štalici. A što kaže divna mala Svetica? 
Od prilike ovako: 

Čovjek ili obitelj može primiti u kuću dragoga gosta. Bit 
će mu u kući liepo. No on sam razabire, da vriedi ona narodna: 
Svakog gosta za tri dana dosta. Tako se neki vladaju prema 
Isusu. 

I pojedinac i čitave obitelji mogu primiti gosta u kuću na 
dugo vremena, pa i trajno. Dadu mu u svom stanu jednu so¬ 
bicu, podvore ga s hranom, drago im je, da je u kući. I tako 
se može postupati s Isusom. 

Gost može doživjeti nešto više. Obitelj ga primi u svoju 
kuću, smatra ga kao člana svoje obitelji. On dieli s njima sve. 
Nema pred njim tajna, on je njihov. Ali ako uživa sve blagodati 
one obitelji, snosi i njihove potežkoće. Neki se ovako vladaju 
prema Isusu. 

U ovom slučaju ipak osjeća gost još uviek, da nije krvni 
pripadnik obitelji, i ako se sa svim članovima najtjesnije po¬ 
vezao. Bolji je slučaj, kad se prema njemu tako postupa, kako 
postupaju dobra djeca prema otcu. No to su već veća djeca. 
Dobra su, slušaju u svemu svoga otca, ali ipak u nekim slu¬ 
čajevima imadu svoje mišljenje, odvojeno od otčeva mišljenja. 
Djeca mu to i kažu, ali se konačno pokore otčevoj volji. Neki 
postupaju tako prema Isusu, točno kao dobra djeca prema otcu, 
ali kao velika djeca, sa svojim mišljenjem i svojim željama. 

Mala djeca, ona dobra mala djeca, postupaju drugačije. Ta 
nemaju svojih misli, ne poznaju svojih želja. Misli otčeve 
i njihove su misli. Želje otčeve i njihove su želje. Sve, a ma 
baš sve čine, kako otac želi. Ima takve male, dobre djece, i ako 
ne mnogo. A koliko imade djece, takvih ljudi, koji bi tako 
postupali prema svome Isusu?. .. 

Tako od prilike naučaje sv. Mala Terezija o duhovnom dje- 
tinstvu. Postepeno vodi čovjeka napried. Mislim svom mladom 
prijatelju ovo napisati, pa mu pismo završiti riječima: 

»Držim, da me razumiješ. Ne treba Ti više mnogo tumačiti. 
Nemoj ljetos staviti crnu koprenu na svoj bieli bor! A znadeš, 
čime ćeš Isusa najviše razveseliti? Ako budeš prema Njemu u 
svom vladanju kao ono malo, dobro, posvema poslušno dijete. 
Nad time će se i razveseliti Tvoja dobra seja u rajskom 
Božiću.« 















































Božić i Staro ljeto 


Božično je veselje u istinu liepo veselje. Svako liepo i ple¬ 
menito veselje imade i nekoliko ozbiljnih crta. Tako je i o 
Božiću. Već sama proslava utjelovljene Ljubavi, imade svoju 
ozbiljnu crtu. Pomisao na prolivenu krv Stjepana i Nevine 
dječice i te kako uozbiljuje čovjeka. A i staro ljeto podaje neko 
ozbiljno obilježje. U prvom nas redu nuka, da se zahvalimo 
Gospodinu i nebeskoj Majci na svim dobročinstvima, kojima 
su nas obdarili kroz cielu godinu. Ali Staro nas ljeto pozivlje 
i na ozbiljno promatranje o prolaznosti ovoga vremena, bolje 
rečeno o prolaznosti našega života. 

Naš život teče u vremenu velikom brzinom. Svaki to sam 
osjeća na sebi. Na samo da mladić osjeća, kako je brzo umi- 
nulo njegovo djetinstvo, nego i starac, i on zapaža, kako je 
cieli njegov dugački život proletio poput munje. Leti i samo 
leti to blaženo vrieme. Ura ga pokazuje. Njihalo se njiše amo 
tamo. Njihalo od dužine 1 metra u našim krajevima jednim 
njihanjem određuje jednu sekundu. A njihalo se brzo njiše, 
tjera sekundu za sekundom. Neprestano se njiše, tjera minutu 
za minutom, sat za satom, dan za danom, godinu za godinom 
i tako redom. Kazaljke na uri ne idu više natrag, baš kao ni 
kamen, jedanput bačen, ne može više sam u visinu. Rieka se 
slieva u more, i ne vraća se više istim putem natrag u svoje 
izvore. Takva je rieka i vrieme, koje teče i samo teče napried. 
Ne može ga nitko zaustaviti. Sve prolazi u tom vremenu. 

Vrieme je zapravo naš život u tom vremenu. Što je naš 
život u vremenu? Prolaznost, kojoj se ne vidi dugo trag. 
Prošlost, sadašnjost i budućnost. Danas nam je sadašnjost, a 
jučer nam je to bila budućnost. Danas će nam sutra biti: 
prošlost. Ne samo danas, nego i cielo staro ljeto. Naši su stari 
kajkavci to zgodno izrekli na Staro ljeto ovom rečenicom: 
»Danes, ščera, prekščera i svi pretekli dani, sutra se budu zvali: 
lani.« Da, za današnji ćemo dan sutra kazati: »lane, lanjske 
godine.« Vrieme leti, život leti, i »ja prolazim kratke godine 

i polazim putem, kojim se ne ću više vratiti...«, kaže bogo- 
Ijubni Job, i dodaje: »Čovjek nastupa kao cviet, a prolazi kao 
sjena...« Slično kaže i sv. Jakob: »Što je naš život? Dim, koji 



se vidi za jedan čas i onda nestaje...« S tim rečenicama sv. 
Pisma nekako se liepo slaže naša pjesma: 

»Budi nam spomena, 

Ljudska su godišta: 

Vihor, plam i sjena, 

San, magla i ništa ...« 

Pjesnik je odabrao upravo sjajne poredbe. Sve, što brzo pro¬ 
lazi: vihor, plamen, sjena, san, magla, pa zaključuje: i ništa. 

Kad vidimo, da je vrieme zapravo naš život u vremenu, i da 
taj život tako brzo prolazi, moramo misliti na to, kako je 
vrieme velika dragocjenost. Baš kao i život. Vrieme, ili život 

u vremenu, to je put u vječnost. Vrieme je zato veliki dar 
Božji. U vremenu spašavamo dušu. Kad bi netko mogao kojeg 
prokletnika iz vječnosti u paklu dovesti samo na čas u vrieme 
ovoga zemaljskog života, taj bi spasio dušu. Imao bi naime 
barem čas vremena, da se savršeno pokaje. No on živi u vječ¬ 
nosti, ne više u vremenu. U vremenu živimo samo mi, ljudi, na 
toj zemlji. Vrieme je doista neprocienjena vriednost. I to ne 
samo vrieme uopće, nego i svaki i najmanji dielak vremena, 
jer je ono sastavljeno od pojedinih dielova. Svaki je najmanji 
dielak vremena dragocjen, jer je samo taj tren zapravo sigurno 
naše vlastničlvo. Prošlosi je uminula. Njoj više nismo gospo¬ 
dari. Budućnost? Ta nam je nepoznata. Nitko ne zna, da li će 
doživjeti sliedeći časak vremena. Tako je uviek, pogotovo da¬ 
nas, kad se toliki ljudi u tren oka rastaju s ovim životom u 
vremenu. Sad je živ i zdrav, za čas ga ubojito tane miče sa 
svieta, i to u onaj tren, kad ni ne misli na to. Svaki je dakle i 
najmanji dio sadašnjosti za nas dragocjeno vrieme. U tom dielu 
vremena radimo za ovaj zemaljski život, ali u tom i najmanjem 
dielu vremena u sadašnjosti moramo paziti na svoj vječni život. 
Budućnost na zemlji nam nije osigurana. Ne znamo o njoj po¬ 
svema ništa. Budućnost u vječnosti je osigurana. Ta nužno do¬ 
lazi, samo o nama ovisi, kakva će biti. 

»Jedan je samo stalan i nepromjenljiv.« O Njemu nam go¬ 
vori i sv. Pismo i zdrav razum. Božićno nam vrieme prikazuje 
Njega, kako je došao na ovaj sviet u naše vrieme, u naš život, 
da nam omogući izpravnu upotrebu vremena, t. j. našeg života. 
On nam govori: 

Sinko, upotrebi vrieme, cieni ga i čuvaj, ciena je vječ¬ 
nosti! ... (Prop. 4. 24.). 

Pjevajući danas pjesmu Mladom Kralju, mislit ćemo, kako 
bismo cielim životom svojim Njemu pjevali kroz sve vrieme 
zemaljskoga putovanja, a za cielu vječnost... 


Božić i Novo ljeto 


Na božičnu osminu pada Novo ljeto. Kršćanski je sviet sma¬ 
trao s punim pravom rođenje Sina Božjega kao najvažniji do- 
gođaj u poviesti roda ljudskoga. Zato je s prvim Božićem stao 
računati godine. Na dan prvoga siečnja poslije prvog Božića 
počinje prvo Novo ljeto. Neki su učenjaci ustanovili, da je ovo 
naše računanje nešto pogrješno. Bit će, da se prvi računar 
Dionizije Mali zabunio za nekih četiri godine. To bi značilo, da 
ovogodišnje Novo ljeto nije 1944., nego 1948. Za skoro dva 
tisućljeća nije to važno. Mi ćemo brojiti 1944. godinu i na sam 
dan, dne 1. siečnja, željet ćemo si sve uzajamno: »Sretno Novo 
ljeto!...« 

Nešto zaželjeti je najlaglje, nešto izvesti je već teže. Lahko 
je željeti svaku sreću u novoj godini, no pitanje je, da li će nam 
ta godina biti zbilja sretna. Izvan svake je sumnje, da to ovisi 
o Božjem blagoslovu. To je svakom jasno. I to je jasno, da si 
čovjek mora izprositi Božji blagoslov. No još je nešto jasno: 
Istinitost naše narodne poslovice: Svaki je čovjek sam kovač 
svoje sreće.« 

U čemu je prava sreća? Sv. Pismo nam navodi nekoliko 
primjera. Iz velike davnine Staroga Zavjeta poznat nam je pri¬ 
mjer pobožnoga, strpljivoga Joba. Čovjek veoma imućan i po¬ 
božan, zapao je u jednom danu u biedu i nevolju najgore vrste. 
Izgubio je sav svoj imutak, svoju djecu i svoje zdravlje, to naj¬ 
veće blago zemaljskoga života. On je strpljiv i predan u sv. 
Volju Božju. Sretan je. Drugi nam primjer iznosi Božanski Spa¬ 
sitelj: »U nekoga bogatoga čovjeka urodi njiva veoma. I raz¬ 
mišljao je u sebi: Što da učinim, kad nemam, u što da saberem 
svoje ljetine? I reče: Ovo ću učiniti: Srušit ću svoje žitnice i 
sagradit ću veće, i ondje ću sabrati svu ljetinu i sva svoja 
'dobra. I kazat ću duši svojoj: Dušo, imaš mnogo imutka na 
mnogo godina, počivaj, jedi, pij, veseli se.« Da li je sretan? 
»Ali Bog mu reče: Luđače, ove ću noći tražiti dušu tvoju od 
tebe, a što si pripravio, čije će biti? 

O sreći i nesreći govore i primjeri ovoga svieta. Svaki će ih 
znati dosta. Pada mi na pamet jedan znanac. Bio je veoma imu¬ 
ćan. Uživao je u svome blagu. U željeznoj je blagajni imao kod 
kuće i mnogo novaca i raznih vriednosti papira, dionica i ulož¬ 
nih knjižica. Da li je bio sretan? Spavao je ovako: Pod leđa je 



stavio ključ od blagajne, pod jastuk revolver, i budio se na 
svako i najmanje šuškanje, zapalio svietlo, hvatao se za revol¬ 
ver. Divne li sreće! 

Drugi slučaj. Mladi poletni đak, učio je za školu, a uz to još 
i dvorio svoju težko bolestnu majku. Sve je sam radio. Na¬ 
bavljao jestvine, kuhao za majku i za se, živjeli su oskudno od 
male njezine mirovine. Kasnije je zarađivao mnogo novaca. 
Živio je sjajno i razbludno. Na upit, da li je sretan sada, ili je 

bio sretan u nekadanjoj biedi, odgovorile su njegove vrele suze. 
Sličnih primjera ima jamačno mnogo, veoma mnogo. Svaki 
će nam pokazati koju tu sreću. 

Gdje je sreća, u čemu je prava sreća? Poslušajmo našeg 
pjesnika: 

»Mnijah duši naći sreću 
U mirisnom cvieću, 

I mirisah drago cvieće, 

Ne bi duši sreće. 

Mnijah na put sreći doći 
U dragome oku, 

I zagledah u te oči, 

U žalost duboku. 

Mnijah sreću uživati 
Uz tihu pjesmicu, 

Stadoh u sviet pjesmu slati, 

Odkrih tugi klicu. 

Mnijah naći sreću dragu 
U časti i blagu, 

I bilo je časti, blaga, 

Al’ sreći ni traga. 

Mnijah širom svieta zaći, 

Sreću duši naći, 

Al’ nesreća sviet najveća. — 

U Bogu je sreća ...« 

(Ivan Ev. Šarić: Za srećom.) 

U Bogu je sreća i drugdje ne može biti. Betlehemska štalica 
nam pokazuje siromaštvo i biedu. Kazali bismo: ondje se na¬ 
stanila nesreća. Doskora je nastupio i progon. A što imade 
Betlehemska štalica u sebi? Najveću sreću. Ondje je mali Isus, 
BI. Djevica, sv. Josip, ondje je nebeska sreća. Svaka sreća ovoga 
svieta prolazi, ali nebeska sreća ne prolazi. Za nju se mora 
čovjek boriti, za njom težiti, za nju i trpjeti. I samo trpljenje 
za nju, bit će osjećaj sreće. 

. Sretno Novo ljeto, sretno u Bogu, s Bogom, za Boga, po 
Bogu. Kako li će izgledati, da izgleda, ako je sretno u Bogu, 
bit će doista sretno. Svaki je kovač svoje sreće sam. Neka pođe 
u betlehemsku kovačnicu, skovat će si vječnu sreću. .. 

Ime Isusovo 


Božić, Bog, koji se ponizio, imađe svoje Ime. Nije mu ga 
nadjenuo niti jedan čovjek sam po sebi. To je Ime odredio za 
svoga Sina sam nebeski Otac. I BI. Djevici Mariji i sv. Josipu 
poručio je po anđelu: »Nadjeni Mu Ime Isus«. 

Ljepše Ime, kao da ni sam nebeski Otac nije mogao pronaći. 
A koje bi Ime i bolje pristajalo? Ta, mi znademo, da Isus znači 
Spasitelj. Pa, kad je Sin Božji došao na ovaj sviet, da ga odkupi 
i spase, onda Mu to Ime, Spasitelj, i najljepše pristaje. Nad 
ubogom se Njegovom kolievkom u Betlehemskoj štalici, po prvi 
puta čulo to Ime, a sjajilo je i nad Njegovom strašnom krvavom 
smrtnom posteljom, na križu. Ondje je stajalo zapisano: Isus 
Nazarećanin, Kralj Židovski. Crkva primjenjuje na presv. Ime 
Isusovo i pjesme Starog Zavjeta o Imenu Božjem. O Božjem 
je Imenu Stari Zavjet pjevao ovako: 

»Svaki, koji zazove Ime Gospodnje, spasit će se...« 

»Sveto je Njegovo Ime ...« 

»Neka bude Ime Gospodnje blagoslovljeno i sada i vazda i 
do vieka.« 

»Gospodine, Gospode naš, kako li je čudesno Ime Tvoje po 
svoj zemlji...« 

»Ime je Tvoje kao ulje ...« 

I vapaji su Starog Zavjeta tom presv. Imenu veoma liepi: 

»Radi slave Imena Svojega, izbavi nas, Gospodine, i oprosti 
nam griehe naše radi Imena Svoga ...« 

»Pomoć je naša u Imenu Gospodnjemu, koji je stvorio nebo 
i zemlju ...« 

»O, kako li žeđa duša moja za Tvojim Imenom, o Go¬ 
spode ...« 

»Prikazat ću žrtvu zahvalnicu i sazvat ću Ime Gospodnje ...« 

A Novi Zavjet? Taj je počeo u Ime Isusovo propoviedati 
spasenje svieta i činiti čudesa. Apostoli čine čudesa u Ime Isu¬ 
sovo: »Srebra i zlata nema u mene, nego što imadem, ovo ti 
dajem: U Ime Iususa Nazarećanina ustani i hodi!« I odmah se 
utvrdiše stopala njegova i gležnjevi, i skočio je ustavši, i stao 

je hodati. Petar to tumači i židovskim poglavarima i narodu, 
kako je hromog čovjeka izliečio u Ime Isusovo. 

Novi Zavjet podaje tom presv. Imenu najveću čast, kako i 
treba. Sv. Pavao tumači: »Isus je ponizio sama sebe, postavši 



se u Ime Isuovo pokloni svako koljeno onih, koji su na nebu 
i na zemlji i pod zemljom, i svaki jezik da prizna slavu Boga 
Otca: Isus Krist je Gospodin.« (Fil. 2. 8—11.). Crkva je odlučila 
sve svoje molitve upravljati nebeskom Otcu baš po Imenu Isu¬ 
sovom. Zato i nakon svake molitve svršava: Po Gospodinu 
Našem Isusu Kristu, koji s Tobom živi i kraljuje u jedinstvu 
Duha Svetoga, Bog po sve vieke vjekova. Amen. Kršćani su 
razumjeli taj zaziv Crkve. Ta, temelji se na samim Njegovim 

riečima i obećanju: »Štogod zamolite Otca u moje Ime, dat će 
vam se. Zato i kršćanski sviet zazivlje presv. Ime Isusovo u 
svakoj zgodi. Taj mu je zaziv pomoć u nevolji, utjeha u boli, 
olakšanje u muci, naslada u veselju, a uslišanje u molitvi. 

Sv. Bernardo tumači rieči Pjesme nad pjesmama: »Tvoje je 
Ime kao ulje ...« Ulje upotrebljavamo za hranu i razsvjetu i 
za liek. Postoji li netko, a da nema divne duhovne hrane u presv. 
Imenu Isusovom? Ono je razsvjetljenje svima nama, jer smo baš 
po Njemu prosvietljeni u svetoj vjeri. A da je liek, o tome ne 
treba mnogo govoriti,, jer baš u tom Imenu i u Njegovoj snazi 
nalazi liek svaki kršćanin katolik, koji se Njemu uteče. 

O presv. Imenu Isusovom pjeva Crkva zanosnu i nježnu 
pjesmu: 

Na Isusov se spomen sam 
U duši budi dragi plam, 

A vrh milinama je svim, 

U družtvu milom, kad si s Njim. 

Što nježnije da zapjevaš, 

Što ljubkije da poslušaš, 

II’ što da draže promatraš, 

No Isus što je Gospod naš? 

O, blag spram sviju Isuse, 

Što mole ili kaju se, 

IP traže Te kroz žića vaj, 

Tko Tebe nađe, nađe raj. 

Govoriti je uzalud, 

Badava peru sav je trud, 

Tko kuša, taj tek pravo zna, 

Što znači ljubav Gospodnja. 

Ti, Isuse, milinom svom 
I našom budi nagradom, 

Spasenja naše to je tek 
U Tebi, Spase, zauviek. Amen. 

(Prievod M. Pavelića.) 


Bogojavljenje 

»Slavimo dan, ukrašen s tri čuda: Danas je zviezda dovela 
mudrace u Betlehem; danas je voda pretvorena u vino na svatbi 
u Kani; danas je Ivan krstio Krista na Jordanu.« Tako pjeva 
na današnji blagdan Crkva kod večernjice. 

Moramo malko zagledati u prilike tadanjega vremena. Pravu 
Božju objavu imali su u to vrieme samo Židovi. Njih je Bog 
odabrao, da sačuvaju pravu vjeru u jednoga Boga i nadu u 
obećanog Spasitelja. Zato je prvi Božić, narođenje Isusovo u 
njihovoj zemlji. No i mnogi su drugi narodi imali u svojoj sre¬ 
dini barem pojedince, koji su vjerovali u jednoga Boga. Osim 
toga u to je vrieme cieli sviet tako neodoljivo čeznuo za Spa¬ 
siteljem i očekivao Ga. Razni su iztočnjački narodi došli u doti¬ 
caj sa Židovima, i tako su se upoznali s izpravnim poimanjem 
o Bogu i o Spasitelju. Osobito su se s time upoznali ljudi u asir- 
skim i babilonskim pokrajinama, kamo su Židovi bili odvedeni 
u robstvo pred nekoliko stotina godina. Balaam je i prorekao, 
da će »izaći zviezda iz Jakova i žezlo iz Izraela«. To je bio 
njihov poganski prorok. Poganski su mudraci proučavali mnogo 
toga. Na Iztoku su se osobito mnogo bavili zvjezdoznanstvom. 
Bajno iztočnjačko nebo privlačilo je mnoge. Ondje naime na 
Iztoku zviezde sjaju posebnim sjajem. Jasnije se vide, nego li 
u našim krajevima. A titraju jače i čarnije. Čudno je bilo Mu¬ 
dracima, kad su zapazili neku novu zviezdu neobičnog sjaja. 
Sve su oni zviezde poznavali. Nije to bila obična repatica, jer 
su oni i takve poznavali. To je bila neka čudna zviezda, koja ih 
je očarala. Odmah su primietili, da je to zviezda Spasiteljeva. 
Imali su tako zabilježeno u svojim knjigama, a i predaja je o 
tome govorila. Dobri su se Mudraci zaputili u židovsku zemlju. 
Koliko ih je bilo, o tome sv. Pismo ne govori ništa. Stare pre- 
4 daje kažu, da su bila trojica. Predaja im je sačuvala i imena: 
Gašpar, Melkior i Baltazar. Neke stare slike predstavljaju jed¬ 
noga između njih kao crnca. Obično se slikaju i kao kraljevi. 
O svemu tome u sv. Pismu nema ni slova. Nije to nevjerojatno. 

Predaji iz starine možemo vjerovati. Bit će, da se širila od ko¬ 
ljena do koljena, pa je tako i do nas doprla. 

Sv. Pismo govori, da su Mudraci došli u Jeruzalem. Došli 
su iz Iztoka. Božja ih je milost taknula po zviezdi, i eto ih, 
nakon dugog putovanja u glavnom gradu Izraela. A kamo bi 
se i zaputili? Mladi Kralj se jamačno rodio u glavnom gradu 
i dakako od vladajuće kraljevske porodice. Kako li su se pre¬ 
varili! Oni znadu za Njegovo rođenje u velikoj daljini, a domaći 
ljudi s Herodom na čelu, oni se uplašiše. Herod i njegovi pismo- 
znanci i starozavjetni svećenici razumjeli su dobro, da se tu 
radi o Spasitelju svieta. Čudne li pojave! Tuđinci, pogani traže 
Spasitelja svieta, da Mu se poklone. Domaći ne pitaju za Nj. 
Ne znadu za Njega. Njihovi prvaci na Herodov nalog traže pro- 
ročtvo o mjestu Spasiteljevoga rođenja. Herod je gori. On 
odmah smišlja krvoločne osnove. Mladi Kralj Spasitelj svieta, 
neka ode odmah na drugi sviet. Samo sve treba razborito ili 
bolje: lukavo izvesti. To je ono glavno i najvažnije. Zato i šalje 
Mudrace u Betlehem, same. Oni će mu javiti potankosti, kad se 
vrate, a onda ne će biti težko obračunati s Djetetom, koje nema 
još niti dvie godine. Ono ne može još niti bježati, a kamo li se 
braniti. 

Mudracima se i njihovoj vjeri u Betlehemu divimo. I vriedni 
su udivljenja. Nakon izlazka iz Jeruzalema pokazala im se nji¬ 
hova čudnovata zviezda. Pomicala se pred njima spram Betle¬ 
hema, i stala je nad kućom, gdje je bio mali Isus. To je čudesna 
milost Božja, ali Mudraci su je znali i prihvatiti i cieniti. Zviezda 
je znak Božji, pa Bogu nepokolebivo vjeruju. Mali Iusus vjero¬ 
jatno više nije bio u štalici, nego u nekoj kući. Kad su stranci, 
koji su bili u Betlehemu radi popisa, obavili svoj posao, vraćali 
su se malo po malo svojim kućama. Sad je sv. Josip mogao naći 
neko pristojnije sklonište za Sina Božjega i Njegovu Majku. 
Nad tom je kućom stala zviezda i Mudraci uniđu unutra. Našli 
su Diete s Marijom Njegovom Majkom. Bili su ljudi divne vjere. 
Siromaštvo Majke i Djeteta ih uobće nije smetalo. Po zviezdi 
su znali, da su došli baš k željenom cilju. Kad bi im izvanje 
prilike mogle vjeru više uzkolebati, nego li ojačati, oni padnu 
ničice, poklone se malom Isusu. Sv. Pismo nam daje samo kratak 
izvještaj. Smijemo držati, da su Mudraci ostali ondje u pravoj 
nebeskoj sreći uz malog Isusa nekoliko dana. Razgovarali su 
s Marijom. Jednako i sa sv. Josipom. Uživali su Božić, kao pred 

neko vrieme pobožni pastiri. To je bio Božić, kakvoga nije 
nitko drugi na svietu mogao proslaviti. 

Mudraci su mladoga Kralja i nadarili. Takav je običaj na 
Iztoku još i danas. Ne smije se doći u posjete odličniku, a da 




ga se ne nadari. I Mudraci su donieli Isusu svoje darove. Na 
prvi mah su nam ti darovi čudni. Na Iztoku su bolje poznati. 
A sv. Crkva ih tumači, i to tako liepo tumači: Gospodin je 
dobre Mudrace prosvietlio, pa su zato mladom Kralju darovali 
otajstvene darove: tamjan, zlato i smirnu. Brojne starozavjetne 
žrtve bile su popraćene i s kadom tamjana. Taj se palio samo 
Bogu na čast. I s njegovim su se mirisavim dimom imale dizati 

molitve pravovjernog Izraela u nebeske visine. I pogani su palili 
tamjan na čast Božanstvu. Do dana se današnjega diže mio- 
mirisni tamjanov kad i u kršćanskim crkvama. Njime oka- 
dimo presv. Otajstvo, njime blagoslivljemo vjernike, njime 
šaljemo svoje molitve pred Božje priestolje. Tu oznaku Božan¬ 
stva prikazali su Mudraci na dar Božiću, poniženom Bogu. 
Priznali su Ga Gospodinom i Bogom. Zlato je znak kraljevskog 
dostojanstva. Ono je u staro vrieme bilo jedina draga kovina. 
Označivalo je bogatstvo, koje svaki kralj posjeduje i dieli svo¬ 
jim podložnicima. U malom Isusu vide Mudraci, prosvjetljeni 
odozgo, i Kralja, zato Mu daruju zlato. Mudraci su u Isusu 
vidjeli i priznavali Spasitelja svieta. Zato su Ga nadarili smir- 
nom. Smirna je mirisavi sok nekih iztočnjačkih stabala. Mieša 
se s uljem, i tada služi za liečenje rana. Smirnom se pomazuju 
i mrtva tjelesa, da se što dulje očuvaju od razpadanja. Tako 
smirna označuje čovjeka. I utjelovljeni Bog je čovjek. Postao 
je čovjekom, da nas odkupi i spasi. 

Što je bilo kasnije s Mudracima, ne znamo ništa. Sve je o 
njima pokriveno zastorom duboke tajne. Iz sv. Pisma znademo 
samo to, da su vratili kući drugim putem, a ne kroz Jeruzalem. 
Tako im je zapovjedio anđeo, i oni su poslušali. Sad su im bile 
jasne Herodove rieči: »Idite u Betlehem, pa kad Mu se poklonite, 
vratite se k meni, da mi kažete sve, da i ja idem onamo, da Mu 
se poklonim.« O njegovoj želji, da Mu se pokloni, govori nam 
pokolj nevine dječice. 

Mudraci su se vratili kući. Sreću, koju su doživjeli, nisu 
mogli jamačno zaboraviti nikad u svom životu. Slika Spasitelja 
i Njegove Majke bila im je pred očima neprestano. S njom su 
živjeli i preminuli. Neka stara predaja kaže, da su doživjeli 
veliku starost, da ih je susreo sv. Pavao, poučio u svetoj vjeri 
i pokrstio. Kako bilo, da bilo, oni su još jednom pošli na put u 
daleki kraj, da traže Spasitelja. Sad ih nije na put odpremila 
više zviezda, nego smrt. I oni su i sada doprli do Spasitelja, ali 
sada zato, da ostanu vječno uza Nj... 

Na Bogojavljenje se spominje Crkva svojih misija. Mudraci 
su došli iz poganskih krajeva. Crkva i danas pozivlje pogane u 
svoje krilo. Ona šalje među njih misionare, da ih upoznaju s 
Isusom, da i ti jadnici dođu do Božića, poniženog utjelovljenog 
Boga, do vječnog spasenja. Mudraci su bili prvi pogani uz Isusa. 
Kao da su svim ostalim poganskim pokoljenjima pokazali put. 

I pogani su došli u Crkvu, dolaze još i danas. Nemaju oni zlata, 
da njime nadare Isusa, ali nam misionari pripoviedaju o nji¬ 
hovoj velikoj ljubavi spram Gospodina, kad Ga jedanput upo¬ 
znaju. Nema u njih ni tamjana, da ga zapale pred Isusom. A 
i u tom pogledu su krasni izvještaji misionara. Oni pripoviedaju, 
kako se novokršteni pogani toplo mole Gospodinu i kako Mu 
se klanjaju. Molitve im zbilja prilikuju mirisom dimu tamjana, 
koji se diže u nebo. Za smirnu današnji pogani jedva da i 
znadu. Ta je poznata tek u nekim krajevima Iztoka. No ono, 
što smirna označuje, to netom pokršteni pogani razumiju i 
provode liepo u život. Djelo je Spasenja proveo Isus, postavši 
čovjekom, da uzmogne za nas trpjeti i umrieti. Isusovu žrtvu 
ti ljudi dobro razumiju, zato u vršenju svojih kršćanskih duž¬ 
nosti ne nalaze ni jednu žrtvu pretežkom. Oni će na pr. po cieli 
dan pješačiti, da uzmognu doći k nedjeljnoj sv. Misi. 

Židove su u Isusovo vrieme posramili Mudraci, pogani, da 
ne bi tek pokršteni pogani posramili nas, koji se dičimo, da 
već trinaest stoljeća poznajemo Isusa. 

Bogojavljenje je blagdan, kad se poniženi, utjelovljeni Bog 
objavio kao Bog, pokazao je svoje Božanstvo. Čudnovata Ga 
je zviezda objavila Mudracima. Pokazao je, da je Gospodar 
prirode. On, Božić, mali, poniženi, utjelovljeni Bog. On je Go¬ 
spodar prirode. 

I krštenje Isusovo na Jordanu je Bogojavljenje. Za utjelov¬ 
ljenoga Sina svjedočio je svojim glasom nebeski Otac i Duh 
Sveti, koji se nad Njega spustio u prilici bieloga goluba. I prvo 
čudo u Kani Galilejskoj je Bogojavljenje. Zapravo svako čudo 
označuje Kristovo Božanstvo, jer se On za sav svoj nauk, naro¬ 
čito za nauku o svom Božanstvu pozivao na čudesa. Prvo se 
čudo slavi na Bogojavljenje, jer se prvi puta čudom objavio 
kao Bog. 

Ni krštenje ni prvo čudo sada ne opisujemo, jer nemaju 
božično znamenovanje u užem smislu. Tu ne gledamo više malog 
Isusa, kao za poklona Mudraca od Iztoka. 




Sv. Obitelj 

Legenda o ivančici je veoma liepa i poučna. Pripovieda se 
priča, kako je nastao cviet ivančice, a ujedno nam se podaje 
prikaz života sv. Obitelji: 

»Sv. Obitelj je živjela u Nazaretu. Život je svih članova bio 
jednoličan, no Bogu neizrecivo drag, jer je bio svet. Ustajali su 
svi rano. Prvo im je bilo, da su se popeli na ravni krov svoje 
kućice i za jutarnje tišine obavili jutarnju molitvu. I BI. Dje¬ 
vica i sv. Josip pali su ničice ili klečali. Ruke su razkrilili prema 
nebu. Molili su zajednički. Mali Isus je molio s njima, i obično 
je prinosio njihove molitve nebeskom Otcu. Tako se njih troje 
natjecalo svojim slavospjevima s jutarnjom pjesmom tamošnjih 
mnogobrojnih ptica. Nakon male okrepe dali su se na posao. 
BI. Djevica se bavila svim poslovima jedne kućanice. Sv. je Josip 
bio tesar, pa je pošao u svoju radionicu. Mali je Isus prema 
izvanjem svietu živio, kao i druga djeca. Dok je bio posve 
malen, igrao se, zabavljao djetinjim igrama. Kad je malko po- 
odrasao, pomagao je svojoj Majci u kućnim poslovima. Kasnije 
je bio naučnik i pomoćnik u radionici sv. Josipa. Konačno je 
nakon njegove smrti sam preuzeo Josipovu radionicu, i žulje¬ 
vima svojih ruku uzdržavao i Sebe i svoju Majku. Članovi sv.. 
Obitelji prekidali su svoj dnevni posao, da se na mahove po¬ 
klone nebeskom Otcu, da se pomole. Na veče su se opet popeli 
na ravni krov svoje kućice, pa uz titraj zviezda kroz večernje 
čare slali svoje tople molitve prema nebu. Neke privatne objave 
pripoviedaju, da su se hranili malo, tek toliko, da uzdrže 
zemaljski život. Nije to nevjerojatno, jer su bili siromašni, a 
osim toga najsvetije osobe na ovom svietu jamačno su često 
i često posvetile svoj život postom. Legenda dalje pripovieda, 
kako je jednom zgodom sv. Josip radio, tesao neku dasku, bi. 
Djevica, da je prela, a mali se, posve mali Isus, kraj njih igrao. 
Zabavljao se s odpadcima drva, raznim treščicama. Slagao je 
razne likove. Među inima, da je složio i križ, pa je kleknuo 
i vruće ga poljubio. To je vidjela presv. Majka, i zapala je u 

gorak plač. I sv. Josip je odložio svoje dlieto, zagledao se u 
križ i malog Isusa, a na to mu je stala suza suzu sliediti. Mali 
ih je Isus pogledao samilostno i bolno. Iz Njegovih su očiju 
kapale vrele djetinje suze. A gle čuda! Kud je god kapnula 
Isusova suza, ondje je niknuo krasan bieli cviet sa žutim praš- 
nicima: ivančica. Nastala je duboka šutnja i bol... Drugi su 



se dan po ivančicama u jutro poredale kapljice rose, kao sitni 
biseri. Sunce se krasno odrazivalo od biserne rose. A rosa je i 
šaptala nebeskoj Majci i sv. Josipu: »Isus je plakao, jer ste vas 
dvoje plakali, no pomoći ne može. On je došao na sviet zato, 
da ljude odkupi i spase, i to baš po križu..., a ovdje će živjeti 
s vama u molitvi, radu i predanju u Otčevu Volju ...« 

To je jamačno najljepši i najbolji život jedne obitelji, ako 
živi u molitvi, radu i predanju u sv. Volju Božju. Molitva i sav 

duhovni život potreban je čovjeku u prvom redu. Čovjek je 
naime stvoren za Boga, za vječnost. Na ovom svietu imade samo 
prolazno boravište. Svaki čovjek putuje prema grobu, prema 
vječnosti. Mali je Isus na prvi Božić došao na sviet radi našeg 
vječnog spasenja. Veliki nas je Učitelj poučio, kako ćemo k luci 
vječnog spasa. Odkupitelj nam je na križu pribavio milosti, da 
uzmognemo onamo stići. Spasi dušu svoju, to je prvi i glavni 
zakon. »Što koristi čovjeku, da i cieli sviet zadobije, a duši 
svojoj da naudi?!« To su Isusove rieči. Tu bi ozbiljnu opomenu 
morao svaki čovjek imati neprestano na pameti. Dok čovjek 
živi na ovom svietu, mora i raditi. Čovjeka je stvorio Gospodin 
u raju, da ga obrađuje. Morao je dakle i ondje raditi. U raju 
ga doduše ne bi rad stajao nikakve muke. Danas je rad mučan, 
ali čovjek mora živjeti od rada. Da mu bude muka laglja i 
utješna, sam je Bog, u svojoj čovječjoj naravi, posvetio svaki 
pošteni posao. Da, svaki pošteni posao, pa ma činio se ne znam 
kako neznatan. Isus-radnik je svojim žuljevima posvetio rad. 
Da rad zadobije Božji blagoslov, i da molitveni i duhovni život 
pođe izpravnim putem, čovjek mora imati dušu punu predanja 
u sv. Volju Božju. Predanje će mu to riešiti svaku potežkoću, 
pomoći u težkim časovima, utješiti ga u trpljenju, dizati ga 
k nebu. Pomisao: u Božjim sam rukama, čini, da je i težko 
laglje, i trpko slađe, i zamršeno jasno. Molitva, rad i predanje 
u Volju Božju imade dakle biti program svake obitelji i svakog 
pojedinca. U tom je smislu Gospodin dao i neke opomene i 
nauk za obitelji i pojedine njezine članove. Objavio nam je taj 
nauk po sv. Pavlu. Čita se u sv. službi na današnji blagdan sv. 
Obitelji: 

»Muževi, ljubite svoje žene, kao što je Krist ljubio Crkvu, 
i Sebe samoga predao za nju, da je posveti. Muževi su dužni 
tako ljubiti svoje žene, kao svoja tjelesa, jer tko ljubi svoju 
ženu, sebe samoga ljubi.« 

»Žene neka se pokoravaju svojim muževima, kao Gospodinu, 
jer je muž glava ženi, kao što je i Krist glava Crkvi. Kao što se 
Crkva pokorava Kristu, tako neka i žene svojim muževima u 
svemu.« 

»Djeco, pokoravajte se roditeljima u svemu, jer je ovo veoma 
ugodno Gospodinu.« 

»Otčevi, ne razdražujte svoje djece, da ne klonu voljom.« 

»Uztrajte svi u molitvi, i bdijte u njoj sa zahvaljivanjem!« 


45 


»Mrtvite dakle udove svoje na zemlji: bludnost, nečistoću, 
požudu, zlu želju i lakomost. Odbaciti sve: srčbu, ljutinu, zloću, 
psovanje, sramotno govorenje iz ustiju svojih. Ne lažiti jedan 
protiv drugoga! Obucite se kao Božji izabranici, sveti i lju¬ 
bazni, u srdačno milosrđe, dobrotu, poniznost, krotkost i strp¬ 
ljivost, podnoseći jedan drugoga i praštajući jedan drugome, 
kao što je Gospodin vama oprostio, tako i vi. A povrh svega 
toga imajte ljubav, koja je veza savršenstva. I mir Kristov neka 
gospoduje u srdcima vašim, na koji ste pozvani, i zahvalni 
budite. I sve štogod činite i riečju i djelom, sve činite u Ime 
Gospodina Isusa, hvaleći Bogu Otcu po Njemu .. .« 

Kad bi danas mogla biserna rosa, posuta po bielim ivanči- 
cama šaptati, pa da nam propovieda, neka se sve naše obitelji 
drže ovih načela. Kamo sreće! Jamačno bi nam onda prišapnula 
i to, da je kod nas raj na zemlji... 




Božić malog Ivice 

Mjesto predgovora opisao sam Božić malog Ivice. Mjesto 
drugih rieči na svršetku ove knjižice opisujem sliedeći Božić 
malog Ivice: 

Gospodar je prirode cielu prirodu prekrasno zaodjenuo. 
Sva je bila u bjelini. Snieg je sipio u svojim sitnim liepim zviez- 
dicama. A bio je gust, da je u tili čas prostro nepregledne svoje 
biele sagove po zemaljskom tlu. U noći je bilo najprije vedro, 
zatim je toplina znatno pala. Najednom se zamaglilo, i vlaga 
je magle kao bielo inje s tisućama svojih čara obtočila svaku 
i najmanju grančicu drveća. Magla se digla, a bieli su čari ostali, 
godili svakom čovječjem oku. 

Tom je bielom milinom malenim utrenikom prolazila Ivi- 
čina učiteljica. I njezina je duša bila biela. Srdce joj je pak 
gorjelo bajnim rumenilom poput vječne svjetiljke pred Sveto- 
hraništem. A tako je i bilo. Za njom je istim utrenikom išao 
svećenik živo svetohranište, sa živim, poniženim Gospodinom, 
nazočnim pod bielom koprenom Hostije. Iza njega je polazio 
Ivičin otac. Sve troje polazi utrenikom u dubokoj šutnji. Sve¬ 
ćenik je došao iz grada, nosio je Presveto sakriveno pod zim¬ 
skim kaputom. Osjećaji su bili bieli na bielom sniegu, uz bielu 
Hostiju. Ljubav je bila žarka, rumena, srdca su kucala za Go¬ 
spodina ... 

Pred ubogom je kolibicom Ivičin otac skočio napried, otvorio 
vrata. U bjelini, i ako u biedi, ležao je Ivica. Dobra mu je uči¬ 
teljica, priskrbila prvu i zadnju presv.’ Pričest. Ivica je već skoro 
godinu dana bio bolestan. Crv sušice izjedao mu je tjelesne sile. 
Na Badnji je dan na samrtnoj postelji primio po prvi puta u 
životu sv. Pričest. To mu je preporučila njegova gospodična. 
Ivičino se bliedo lice zarumenilo na taj njezin priedlog. On je 
čeznuo za tim časom, da primi Spasitelja u svoju dušu. Želja 
mu se izvršila. Ivica je bio sretan. I on i roditelji zahvalili su 
svećeniku na tom daru. Još su više zahvaljivali svojoj gospo¬ 
dični. Ona je ostala još dugo uz Ivicu. Cielo prije podne bad¬ 
njega dana sprovela je uza nj, da s njime moli, da ga još štogod 

pouči. A Ivica je slušao, slušao, veoma pomno. On je rado raz¬ 
matrao o Božiću, poniženom utjelovljenom Bogu. I razmatranja 
su mu bila izpravna. Kazao je svojoj učiteljici: 

»Kaj ne, gospodična, da je sad v moju dušu došel onaj isti 
Isusek, koji se je za nas narodil v Betlehemu na prvi Božić!? ...« 


1 

(!) 



»Da, drago diete, dobro si kazao. To je onaj isti Isus!...« 

»A, kad sam ja tak jako betežen, kaj bu On z menom? Kaj 
ne, da me bu zel k Sebi v nebo?...« opet će Ivica. 

»Ivice, Njemu se predaj, kako On hoće, tako neka bude! Ako 
Te hoće uzeti iz ovoga svieta, onda će Te uzeti k Sebi u nebo,« 
glasio je odgovor. 

»O, moj dragi mali Isusek!...« uzdahnuo je Ivica. 

A Isus? On je svoje načinio. 

Sliedeći je dan, na Božić, i opet bila učiteljica uz Ivicu. Više 
nisu mogli ništa razgovarati. Više nisu zajedno ništa promatrali 
o prvom Božiću. Ona je samo prekrižila svog dobrog Ivicu i 
zaklopila mu je oči na vječni počinak... 

Ivičina je duša poletjela u krajeve vječnoga Božića ... 

